આજે સ્ત્રી અને પુરુષ બંને એક સમોવડા ગણવામાં આવે છે. પહેલા એવુ હતુ કે સ્ત્રીને ઘરની ચાર દિવાલોમાં રહેવાનું અને ઘરનું કામ કરવાનુ. ત્યારે સ્ત્રીને એટલુ શિક્ષણ પણ આપવામાં નહોતુ આવતુ એટલે ઘર સંભાળવા સિવાય એની પાસે બીજી કોઇ આવડત પણ નહોતી અને તેની પાસેથી એટલી અપેક્ષા પણ રાખવામાં નહોતી આવતી. આવા સમયે સ્ત્રીઓની સુંદરતા સિવાય બીજી કંઇ અપેક્ષા રાખવામાં નહોતી આવતી. પરંતુ આજે જમાનો કંઇક અલગ જ છે, આજે સ્ત્રીઓ પુરુષોથી પણ આગળ છે. સ્ત્રીઓનો પોતાનો અવાજ છે, પોતાની ઓળખ છે, આજે સ્ત્રીઓને પોતાના માટે કોઇ પાસે હાથ ફેલાવા નથી જવુ પડતુ. આવી સ્ત્રીમાં પણ જો પુરુષ એક સ્ત્રીમાં સુંદરતા જોવે તો એ મૂર્ખ ગણાય. ઘણીવાર આજે પણ સ્ત્રીનો અવાજ દબાવવામાં આવે છે, ઘરમાં બેસીને કામ કરે અને સાસુ-સસરા અને પતિની અપેક્ષા પૂરી કરે એવુ ઇચ્છવામાં આવે છે. પણ આવુ કરનારા લોકો મૂર્ખ છે. જો સ્ત્રીને છૂટ આપીને કામ કરવા દેશો તો એક દિવસ દિકરાથી પણ આગળ જઇને બતાવશે. અને જે કામમાં પુરુષને ફાંફા પડતા હશે એ કામ સ્ત્રી કરી બતાવી એના કરતા પણ આગળ વધી જશે. દરેક પુરુષ એક સ્ત્રીમાં સારા સ્વભાવની સાથે હકારાત્મક સ્વભાવની પણ જોવે છે. જો દરેક પુરુષ આ સમજણ રાખશે અને સમજશે તો સાચી રીતે પુરુષમાં સમજદારીનું પ્રમાણ છે એમ કહી શકાય.